Grænsekontrollen til Sverige skal midlertidigt genindføres, sprængninger af offentlige bygninger skal sidestilles med angreb på staten og der skal ske en massiv oprustning af overvågningen i det offentlige rum med flere hundrede nye kameraer.

Regeringen vil med en omfattende sikkerhedspakke skabe mere tryghed i en tid, hvor den generelle kriminalitet falder, men den hårde kriminalitet fylder mere med bandedrab på åben gade og kraftige eksplosioner, som man også har set det i Sverige i de seneste år.

Det skriver Justitsministeriet i en pressemeddelelse.

»Eksplosionen ved Skattestyrelsen og dobbeltdrabet i Herlev er eksempler på den alvorlige kriminalitet, der kan flyde over grænsen fra Sverige. Det vil vi ikke acceptere. For at imødegå truslen fra alvorlig grænseoverskridende kriminalitet styrker vi nu beskyttelsen af grænsen mod Sverige ved at indføre midlertidig grænsekontrol og styrke politiindsatsen i grænseområderne mod Sverige«, siger justitsminister Nick Hækkerup (S) i pressemeddelelsen.

Det vil regeringen gøre: Regeringen ønsker at styrke beskyttelsen af grænsen mod Sverige og flere værktøjer til politiet skal sætte hårdt ind mod kriminelle. Torsdag præsenterede justitsminister Nick Hækkerup (S) 16 initiativer på et pressemøde. Fokusområde 1: Øget overvågning: Tv-overvågning ved offentlige bygninger.

Udvidet adgang til kommunal tv-overvågning.

Udvidet adgang til privat tv-overvågning.

Politiet styrker brugen af tv-overvågning.

Obligatorisk registrering af tv-overvågning.

Politiet får mulighed for at overtage tv-overvågning.

Øget anvendelse af ANPG - automatisk genkendelse af nummerplader.

Længere opbevaringstid for ANPG-oplysninger.

Styrket overvågning af bandemedlemmer. Fokusområde 2: Styrkelse af politiets efterforskningsredskaber og muligheder: Fremtidssikring af politiets muligheder for at foretage aflytning og ransagning.

Styrkelse af politiets banderegister.

Flere droner i politiet. Fokusområde 3: Forstærket indsats mod eksplosivstoffer: Sprængning ved offentlige bygninger skal betragtes som angreb på staten.

Skærpet straf for besiddelse af eksplosivstoffer.

Flere sprængstofhunde og stikprøvekontroller for eksplosivstoffer.

Udvidet adgang for politiet til brug af netagenter i sager om våben og eksplosivstoffer. Kilder: Ritzau, Justitsministeriet. Vis mere

På et pressemøde ved Politigården i København uddyber han beslutningen:

»Bandemiljøet er blevet mere råt, og den mere hensynsløse adfærd skaber utryghed for den almindelige dansker«, siger Nick Hækkerup, der på pressemødet på Kampmanns fredede nyklassicistiske politigård er flankeret af Anne Tønnes, politidirektør i Københavns Politi.

Justitsministeriet henviser flere gange til eksplosionen ved Skattestyrelsen på Østerbro 6. august om aftenen, hvor to svenske mænd siden er blevet er varetægtsfængslet på mistanke om, at de står bag sprængningen.

»Det må ikke blive hverdag i Danmark. Det er ikke det Danmark, som vi kender. Helt almindelige danskeres liv er blevet bragt i fare, og det er rent held, at ingen er kommet alvorligt til skade«, siger Nick Hækkerup.

»Regeringen vil ikke finde sig i, at banderne placerer bomber eller skyder på gaden i Danmark«.

Mere overvågning i det offentlige rum

Statsminister Mette Frederiksen (S) løftede allerede sløret for en del af sikkerhedspakken i et interview med Berlingske forleden.

Her forklarede hun, hvorfor hun finder det nødvendigt at øge overvågningen i det offentlige rum med nye kameraer og give politiet flere beføjelser i kampen mod de hårdeste kriminelle, efter at der i år har været 13 eksplosioner i København, og 180 bandemedlemmer alene i årets første syv måneder er blevet idømt 258 års fængsel for 845 lovovertrædelser.

»Jeg har en grundlæggende bekymring for, om vi kommer til at stå med de samme problemer, som de har i andre samfund. Banderne og den hårde kriminalitet skal ikke have lov til at æde sig ind og stille og roligt ændre vores måde at leve og tænke på«, sagde Mette Frederiksen blandt andet i interviewet.

Nick Hækkerup forklarer, at politiet skal have lov til at sætte 300 nye kameraer op til at overvåge det i offentlige rum, der hvor de mener, at det vil have en præventiv effekt og være til gavn for opklaringen af kriminalitet.

»Vi ved, at efterforskningen af alvorlig kriminalitet som drab og voldtægt kan sættes hurtigere i gang, hvis der er bedre mulighed for at indhente overvågningsbilleder«, siger Nick Hækkerup.

Også butikker og forretninger skal med regeringens plan have bedre muligheder for at udvide tv-overvågningen. I dag er det kun tilladt at filme området lige foran en forretning, men regeringen ønsker, at kameraerne fremover også skal kunne filme »ned ad gaden«.

Samtidig skal alle, der har sat tv-overvågning op, forpligtes til at tilmelde sig politiets overvågningsregister, så det bliver nemmere for efterforskerne hurtigt at finde al relevant tv-overvågning, når der er sket en forbrydelse.